Diari Oficial de la Generalitat Valenciana


Sumari del DOGV 9938, del 17-09-2024 (2024/9055)

RESOLUCIÓ de 22 de juliol de 2024, de la Conselleria de Medi Ambient, Infraestructures i Territori i la Presidència del Consell de Direcció de l’Institut Cartogràfic Valencià, per la qual es fa pública la convocatòria del XVII Premi de Cartografia i Territori Pare Tosca.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9938

Data del DOGV
:   17-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9055

CVE
:   IUJZ-M-6048-3942

Data del document
:   09-09-2024

Organisme emissor
:   Institut Cartogràfic Valencià

Tipus de document
:   Resolució

Anàlisi jurídica

 Descriptors 

:   * cartografia
    * distinció honorífica

Mitjançant l'Orde 10/2016, de 22 de setembre, de 2016, de la Conselleria de Vivenda, Obres Públiques i Vertebració del Territori, s'aproven les bases reguladores per a la concessió del Premi de Cartografia i Territori Pare Tosca, publicada en el *Diari Oficial de la Generalitat Valenciana*  núm. 7883, de data 28 de setembre de 2016.

De conformitat amb l'esmentada orde,

RESOLC

*Primer. Objecte*

1. Convocar, per a l'exercici 2024, el XVII Premi de Cartografia i Territori Pare Tosca, la finalitat del qual és reconéixer i estimular la creació tècnica, l'enginy i l'esforç en la investigació en matèries relacionades amb les competències de l'Institut Cartogràfic Valencià.

2. Este premi està regulat per l'Orde 10/2016, de 22 de setembre, de la Conselleria de Vivenda, Obres Públiques i Vertebració del Territori.

3. En concret, la matèria del treball ha d'estar relacionada amb la geomàtica: la cartografia, la fotogrametria aèria i terrestre, la teledetecció, la geodèsia i els sistemes d'informació geogràfica, en l'àmbit de la Comunitat Valenciana.

4. La convocatòria inclou dos modalitats de premi: una corresponent a treballs de fi de grau i una altra a treballs de fi de màster.

*Segon. Destinataris i requisits*

1. Podran participar en esta convocatòria les persones matriculades en qualsevol universitat pública de la Comunitat Valenciana que hagen aprovat el treball de fi de grau o el treball de fi de màster en el curs acadèmic 2023-2024.

2. Les persones sol·licitants no s’han de trobar en cap dels supòsits de prohibició per a obtindre la condició de persona beneficiària establits en l'article 13 de la Llei 38/2003, de 17 de novembre, general de subvencions, la qual cosa s'acreditarà mitjançant la declaració responsable inclosa en el model de sol·licitud, que consta com a annex 1, que estarà accessible en la seu electrònica de la Generalitat, [http://www.gva.es/va/inicio/procedimientos?id\_proc=2997&version=amp](http://www.gva.es/va/inicio/procedimientos?id_proc=2997&version=amp> )y en el portal institucional de l'Institut Cartogràfic Valencià <www.icv.gva.es>.

3. Els requisits que han de complir les persones sol·licitants s’hauran de reunir en la data de finalització del termini de presentació de les sol·licituds.

*Tercer. Dotació econòmica i finançament*

1. La dotació dels premis serà la següent:

– Modalitat de treballs de fi de màster: mil huit-cents euros (1.800,00 euros).

– Modalitat de treball de fi de grau: mil dos-cents euros (1.200,00 euros).

2. L'import dels premis estarà subjecte a la retenció de l'Impost sobre la Renda de les Persones Físiques que marque la llei.

3. L'import total dels premis serà finançat a càrrec del capítol IV del pressupost de gastos de l'Institut Cartogràfic Valencià per a l'exercici 2024, línia de subvenció S0530. L'import màxim destinat a finançar el premi per a l'any 2024 és de 3.000 euros.

4. El lliurament dels premis es podrà realitzar en un acte públic organitzat per l'Institut Cartogràfic Valencià.

*Quart. Formalittzació de les sol·licituds i termini de presentació*

1. El termini de presentació de sol·licituds serà del 4 al 24 d'octubre de 2024.

2. Les sol·licituds per a participar es presentaran exclusivament per via telemàtica, utilitzant el formulari normalitzat que figura en l'annex I. La sol·licitud estarà accessible en la seu electrònica de la Generalitat,

[http://www.gva.es/va/inicio/procedimientos?id\_proc=2997&version=amp,](http://www.gva.es/va/inicio/procedimientos?id_proc=2997&version=amp, ) i en el portal institucional de l'Institut Cartogràfic Valencià <www.icv.gva.es>.

*Quint. Documentació que ha d'acompanyar les sol·licituds*

1. La sol·licitud normalitzada per a participar en este procediment ha d'anar acompanyada de la documentació següent:

a) Currículum.

b) Exemplar del treball, que reunisca les condicions establides en l'apartat segon d'este article.

c) Certificació de l'escola o facultat d'haver aprovat el treball de fi de grau o el treball de fi de màster, tot indicant la data en què va tindre lloc i la qualificació obtinguda.

d) Document de síntesi dels treballs realitzats, certificat pel tutor.

2. Els treballs han de reunir les següents condicions tècniques:

a) Tindre per objecte alguna de les disciplines indicades en l'article 1 d'esta resolució.

b) Ser original, inèdit i idèntic al presentat a la universitat, sense introduir simplificacions ni ampliacions o cap addició.

c) Haver-lo aprovat en el curs acadèmic 2023-2024.

d) El format del treball serà en PDF. El document serà anònim, de manera que no es firmarà, i es denominarà amb un títol, que no permeta la identificació de la persona autora del treball. En la sol·licitud normalitzada, que consta en l'annex 1, apartat C, es detallarà el títol seleccionat. Aquells treballs que identifiquen nominalment l'autor seran exclosos del procés de selecció.

3. Estaran exclosos del procediment aquells treballs l'autoria dels quals, el seu contingut o la presentació no s'ajuste als requisits previstos en esta orde.

4. La presentació de la sol·licitud per a participar en el procediment de concessió del premi comporta l'acceptació expressa i formal de les condicions que s'establixen en les bases reguladores, així com en esta convocatòria.

*Sext. Jurat*

1. El jurat serà nomenat per la persona titular de la Direcció de l'Institut Cartogràfic Valencià, de conformitat amb el que establix l'article 8.2 de l'Orde 10/2016, de la Conselleria de Vivenda, Obres Públiques i Vertebració del Territori.

2. La identitat de les persones que componen el jurat es farà publica a través de la pàgina web de l’Institut Cartogràfic Valencià <www.gva.icv.es>, amb anterioritat a l'expiració del termini de presentació de sol·licituds.

*Sèptim. Procediment de concessió del premi. Criteris de valoració*

1. El procediment de concessió del premi es tramitarà en règim de concurrència competitiva.

2. El jurat compararà els treballs presentats i admesos, i proposarà només aquell que haja obtingut major valoració, sense perjuí del que disposa l'article 5 de l'Orde 10/2016, de la Conselleria de Vivenda, Obres Públiques i Vertebració del Territori, en funció dels criteris següents:

a) contingut,

b) originalitat,

c) creativitat,

d) rigor,

e) aplicabilitat pràctica,

f) qualitat de la presentació,

g) viabilitat tècnica i econòmica,

h) innovació tecnològica.

3. Correspon al jurat la proposta de concessió del premi. El jurat podrà proposar deixar desert qualsevol dels premis mitjançant un acord motivat. No podrà recaure més d'un premi en la mateixa persona.

4. Es podran concedir mencions especials, sense dotació econòmica, si la qualitat de les obres presentades i no premiades ho mereixen, a consideració del jurat.

*Octau. Concessió i notificació. Termini de resolució del procediment i recursos*

1. La competència per a resoldre esta convocatòria correspon a la persona titular de la presidència del Consell de Direcció de l'Institut Cartogràfic Valencià.

2. La resolució de cada convocatòria, així com la seua notificació, tindrà lloc en el termini màxim de sis mesos des de la data de la publicació. En cas que no es dicte una resolució expressa en este termini, es podran entendre desestimades les sol·licituds, als efectes establits en la legislació reguladora del procediment administratiu, sense perjuí de l'obligació de l'Administració de resoldre expressament el procediment.

3. La resolució del procediment posa fi a la via administrativa. Contra esta es podrà interposar, potestativament, un recurs de reposició davant la persona titular de la Conselleria de Medi Ambient, Infraestructures i Territori, en el termini d'un mes a comptar a partir  l'endemà de ser publicada, o un recurs contenciós administratiu davant els jutjats de la jurisdicció contenciosa administrativa de València, en el termini de dos mesos, a comptar a partir l'endemà de ser publicada. Tot això sense perjuí de la interposició, per part de les persones interessades, de qualsevol altre recurs que consideren oportú.

*Nové. Mitjans de notificació*

1. Les comunicacions i les notificacions durant el procediment seran de manera electrònica, sense perjuí del dret de les persones sol·licitants a triar la via o el canal pel qual vulguen comunicar-se amb l'Administració. En la sol·licitud de participació, la persona interessada ha d'indicar una adreça electrònica a l'efecte de notificacions.

2. En tot cas, la notificació de la resolució es realitzarà mitjançant anunci publicat en el *Diari Oficial de la Generalitat Valenciana*  i en la pàgina web de l'Institut Cartogràfic Valencià.

*Dècim. Condicions de la concessió. Drets sobre els treballs*

L'Institut Cartogràfic Valencià es reserva el dret d'ús del contingut de la investigació. Els guanyadors del premi cediran a l'Institut els drets de publicació i de distribució dels treballs en exclusiva durant un any a partir de la comunicació del veredicte, sense que s’haja de satisfer a la persona premiada cap quantitat en concepte de drets d'autor o autora. A este efecte, la presentació de la sol·licitud de participació implicarà l'autorització expressa a l'Institut Cartogràfic Valencià, sense necessitat d'una autorització posterior, per a la publicació, reproducció i distribució dels treballs.

*Onzé. Efectes*

Esta resolució produirà efectes l'endemà de ser publicada en el *Diari Oficial de la Generalitat Valenciana*.

  

València, 9 de setembre de 2024

Vicente Martínez Mus

Conseller de Medi Ambient, Infraestructures i Territori i presidente del Consell de Direcció de l'Institut Cartogràfic Valencià